Návrh smernice Európskeho Parlamentu a Rady ktorou sa mení a dopĺňa smernica 2002/87/ES o doplnkovom dohľade nad úverovými inštitúciami, poisťovňami a investičnými spoločnosťami vo finančnom konglomeráte, pokiaľ ide o vykonávacie právomoci prenesené na Komisiu /* KOM/2006/0916 v konečnom znení - COD 2006/0300 */





[pic] | KOMISIA EURÓPSKYCH SPOLOČENSTIEV | Brusel, 22.12.2006 KOM(2006) 916 v konečnom znení 2006/0300 (COD) Návrh SMERNICE EURÓPSKEHO PARLAMENTU A RADY ktorou sa mení a dopĺňa smernica 2002/87/ES o doplnkovom dohľade nad úverovými inštitúciami, poisťovňami a investičnými spoločnosťami vo finančnom konglomeráte, pokiaľ ide o vykonávacie právomoci prenesené na Komisiu (predložená Komisiou) 2006/0300 (COD) Návrh SMERNICE EURÓPSKEHO PARLAMENTU A RADY ktorou sa mení a dopĺňa smernica 2002/87/ES o doplnkovom dohľade nad úverovými inštitúciami, poisťovňami a investičnými spoločnosťami vo finančnom konglomeráte, pokiaľ ide o vykonávacie právomoci prenesené na Komisiu EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 47 ods. 2, so zreteľom na návrh Komisie[1], so zreteľom na stanovisko Európskeho hospodárskeho a sociálneho výboru[2], so zreteľom na stanovisko Európskej centrálnej banky, konajúc v súlade s postupom stanoveným v článku 251 zmluvy, keďže: (1) V smernici Európskeho parlamentu a Rady 2002/87/ES zo 16. decembra 2002 o doplnkovom dohľade nad úverovými inštitúciami, poisťovňami a investičnými spoločnosťami vo finančnom konglomeráte, ktorou sa menia a dopĺňajú smernice Rady 73/239/EHS, 79/267/EHS, 92/49/EHS, 92/96/EHS, 93/6/EHS a 93/22/EHS a smernice Európskeho parlamentu a Rady 98/78/ES a 2000/12/ES[3] sa stanovuje, že určité opatrenia majú byť prijaté v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu[4]. (2) Rozhodnutie 1999/468/ES bolo zmenené a doplnené rozhodnutím 2006/512/ES, ktorým sa zaviedol regulačný postup s kontrolou, ktorý sa má uplatňovať pri prijímaní opatrení so všeobecnou pôsobnosťou, ktorých cieľom je zmeniť a doplniť prvky základného aktu prijatého podľa postupu uvedeného v článku 251 zmluvy, ktoré nemajú zásadný význam, okrem iného vypustením niektorých z týchto prvkov alebo doplnením nových prvkov, ktoré nemajú zásadný význam. (3) V súlade so spoločným vyhlásením Európskeho parlamentu, Rady a Komisie[5] týkajúcim sa rozhodnutia 2006/512/ES, sa musia akty, ktoré sa už uplatňujú, upraviť v súlade s uplatniteľnými postupmi. V uvedenom vyhlásení sa uvádza zoznam aktov, ktoré by sa mali bezodkladne upraviť, vrátane smernice 2002/87/ES. (4) Predovšetkým by sa mali na Komisiu preniesť právomoci na prijatie opatrení s cieľom vysvetliť technické aspekty určitých definícií stanovených v smernici 2002/87/ES, a to preto, aby sa mohol zohľadniť vývoj na finančnom trhu a vývoj metód obozretného podnikania a aby sa zaručilo jednotné uplatňovanie smernice v rámci Spoločenstva. Vzhľadom na to, že tieto opatrenia majú všeobecný rozsah pôsobnosti a ich cieľom je doplniť smernicu 2002/87/ES pridaním nových prvkov, ktoré nemajú zásadný význam, mali by byť prijaté v súlade s regulačným postupom s kontrolou stanoveným v článku 5a rozhodnutia 1999/468/ES. (5) V smernici 2002/87/ES sa stanovuje časové obmedzenie týkajúce sa prenesenia vykonávacích právomocí na Komisiu. Európsky parlament, Rada a Komisia vo svojom spoločnom vyhlásení k rozhodnutiu 2006/512/ES uviedli, že týmto rozhodnutím sa stanovuje horizontálne a uspokojujúce riešenie, ktoré je v súlade so želaním Európskeho parlamentu kontrolovať implementáciu aktov prijatých v rámci postupu spolurozhodovania a že následne by mali byť vykonávacie právomoci prenesené na Komisiu bez časového obmedzenia. Európsky parlament a Rada takisto vyhlásili, že zaistia, aby boli čo najskôr prijaté návrhy, ktorých cieľom je zrušenie ustanovení v aktoch, v ktorých sa stanovuje časové obmedzenie týkajúce sa prenesenia vykonávacích právomocí na Komisiu. Zavedením regulačného postupu s kontrolou by mali byť ustanovenia stanovujúce toto časové obmedzenie v smernici 2002/87/ES zrušené. (6) Smernica 2002/87/ES by sa preto mala zodpovedajúcim spôsobom zmeniť a doplniť. (7) Vzhľadom na to, že zmeny a doplnenia, ktoré sa majú vykonať v smernici 2002/87/ES sú technického charakteru a týkajú sa len komitologických postupov, nemusia byť transponované členskými štátmi. Nie je preto potrebné stanoviť ustanovenia na tento účel. PRIJALI TÚTO SMERNICU: Článok 1 Smernica 2002/87/ES sa mení a dopĺňa takto: 1) Článok 20 ods. 1 sa mení a dopĺňa takto: a) slová „v súlade s postupom uvedeným v článku 21 ods. 2“ sa vypúšťajú; b) dopĺňa sa tento pododsek: „Opatrenia, ktorých cieľom je prostredníctvom doplnenia zmeniť a doplniť prvky tejto smernice, ktoré nemajú zásadný význam, sa prijímajú v súlade s regulačným postupom s kontrolou uvedeným v článku 21 ods. 2.“ 2) Článok 21 sa mení a dopĺňa takto: a) Odsek 2 sa nahrádza takto: „2. Ak sa odkazuje na tento odsek, uplatňuje sa článok 5a ods. 1 až 4 a článok 7 rozhodnutia 1999/468/ES so zreteľom na ustanovenia jeho článku 8.“ b) Odseky 3 a 4 sa vypúšťajú. Článok 2 Táto smernica nadobúda účinnosť […] dňom nasledujúcim po jej uverejnení v Úradnom vestníku Európskej únie . Článok 3 Táto smernica je určená členským štátom. V Bruseli Za Európsky parlament Za Radu predseda predseda [1] Ú. v. C , , s. . [2] Ú. v. C , , s. . [3] Ú. v. EÚ L 35, 11.2.2003, s.1. Smernica zmenená a doplnená smernicou 2005/1/ES (Ú. v. EÚ L 79, 24.3.2005, s. 9). [4] Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11). [5] Ú. v. EÚ C255, 21.10.2006, s. 1.